ועדת הפנים ואיכות הסביבה, כנסת 16, פרוטוקול מספר 446, 2005-06-19 11:00

גאלב מג'אדלה: בוקר טוב.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה, דיון על תשלום משכורות, לבקשת חבר הכנסת עבד אלמאלכ דהאמשה וחבר הכנסת ג'מאל זחאלקה.

גאלב מג'אדלה: גם חבר הכנסת טלב אלסאנע פנה אליי באותו יום, אבל היות שהוא היה עסוק הסכמתי לקבל את הפנייה שלו ביום חמישי.

טלב אלסאנע: תודה רבה, היושב ראש.

גאלב מג'אדלה: אני מניח שלשלושת חברי הכנסת המכובדים נושא תשלום השכר במועדו לעובדים ברשויות המקומיות חשוב, וכך זה צריך להיות.

גאלב מג'אדלה: אני מקווה שנפיק מהדיון הזה תועלת ונשיג את המטרה.

גאלב מג'אדלה: מכבדים אותנו בנוכחותם ועדי העובדים.

גאלב מג'אדלה: אני מצטער מאוד שהנושא הזה הגיע לכאן, הוא לא היה צריך להגיע לכאן.

גאלב מג'אדלה: אני לא הסניגור של משרד הפנים, אבל אני יודע שהאשמה מתחלקת בינם לבין האוצר.

גאלב מג'אדלה: למשרד האוצר יש רוע לב לא קל, ולצערי הרב, העניין הזה נמשך כבר שבועיים.

גאלב מג'אדלה: בלי קשר לדיון הזה, אני בשבועיים האחרונים דיברתי עם אנשי הפנים ועם כמה אנשים באוצר, והעניין תקוע.

גאלב מג'אדלה: ביום חמישי בלילה הייתה ישיבה עד שעה מאוחרת אצל החשב הכללי במשרד האוצר, ומשרד הפנים אמר לי הבוקר שגם הלילה אתם יושבים.

גאלב מג'אדלה: נשמע קודם כל את הבעיה מהחברים, ואחר-כך נשמע מכם התייחסות.

עבד-אלמאלכ דהאמשה: אדוני היושב ראש, חבריי חברי הכנסת, האורחים הנכבדים.

עבד-אלמאלכ דהאמשה: הבעיה כפי שהיושב ראש אמר איננה חדשה, אבל היא חריפה ומאוד קשה.

עבד-אלמאלכ דהאמשה: היא חריפה במיוחד במועצת בסמה שזה החודש הרביעי שלא קיבלו שם שכר.

עבד-אלמאלכ דהאמשה: הם פתחו בשביתה ובעיצומים, ואמנם זו תקופה של בחירות שם, אבל זה לא צריך להיות על חשבון העובדים ומשכורתם.

עבד-אלמאלכ דהאמשה: מה שיותר חריף, אדוני היושב ראש, הוא שזו עבירה פלילית.

עבד-אלמאלכ דהאמשה: מנכים משכרם של הפועלים את התשלומים שמגיעים למוסדות, לביטוח לאומי וכל מיני ניכויים; הניכויים נשארים במועצה ולא מועברים למוסדות.

עבד-אלמאלכ דהאמשה: העובד לא מקבל את השכר והניכויים שלו מצד שני לא מגיעים למקום שהם צריכים להגיע, וזה מאוד גרוע.

עבד-אלמאלכ דהאמשה: הבעיה איננה רק במועצת בסמה, שבה זה קיים בשלושה כפרים שנציגיהם יושבים כאן.

עבד-אלמאלכ דהאמשה: הבעיה היא גם באקה אל-גרבייה וגם בראמה.

עבד-אלמאלכ דהאמשה: יש עוד מועצות שיש בהן בעיה, אבל היום אנחנו דנים בשלושת המקומות האלה שנציגיהם נמצאים כאן.

עבד-אלמאלכ דהאמשה: אני לא ארחיב בדברים כי אין מה לחדש.

עבד-אלמאלכ דהאמשה: השכירים האלה חייבים לקבל את שכרם, וחייבים לקבל אותו בזמן.

עבד-אלמאלכ דהאמשה: אם האוצר לא מעביר, נשמע למה לא מעביר; אם המועצה מקבלת כסף, לאן הכסף הולך.

עבד-אלמאלכ דהאמשה: בשביל זה יזמנו את הדיון.

עבד-אלמאלכ דהאמשה: נבדוק היכן התקלות, ואני מקווה שנצא מהישיבה הזאת עם החלטות והמלצות איך לפתור את הבעיה.

עבד-אלמאלכ דהאמשה: לא נרפה מהעניין הזה ולא נעזוב עד שנפתור אותו במהירות האפשרית.

גאלב מג'אדלה: תודה רבה לחבר הכנסת עבד אלמאלכ דהאמשה.

גאלב מג'אדלה: חבר הכנסת ג'מאל זחאלקה.

ג'מאל זחאלקה: קודם כל אני רוצה לברך את כל הבאים, ובראשם את אבו-אברהים, שהוא חבר קרוב.

ג'מאל זחאלקה: אני מכיר את הנושא הכאוב הזה מקרוב.

ג'מאל זחאלקה: פניתי בקשר למועצה המקומית בסמה, עיריית באקה וג'ת, טייבה ומועצה מקומית ראמה.

ג'מאל זחאלקה: הבעיה עם כל המקומות האלה היא אחת: 3חודשים העובדים לא מקבלים משכורות, ומספר שנים ההפרשות לא מגיעות לעובדים, במיוחד בג'ת ובבסמה.

גאלב מג'אדלה: הפרשות זה יותר חמור ממשכורות.

ג'מאל זחאלקה: שנתיים לא קיבלו הפרשות.

ג'מאל זחאלקה: באקה-ג'ת לא קיבלו כבר 3 שנים, וחלק גדול לא קיבל גם למעלה מ- 3 שנים.

ג'מאל זחאלקה: בבסמה לא קיבלו תקופה ארוכה - -

טלב אלסאנע: ממרס 2003.

ג'מאל זחאלקה: הכותרת של הבעיה: מספר חודשים לא קיבלו משכורות, ומספר שנים לא קיבלו הפרשות.

ג'מאל זחאלקה: זה קיים בכל המועצות המקומיות שאני מדבר עליהן, לא באחת.

ג'מאל זחאלקה: אנחנו מכנסים את הישיבה כדי למצוא פתרון, ואני מקווה שנצא עם פתרון.

ג'מאל זחאלקה: בחלק מהמקומות הכסף ישנו, אבל הוא תקוע בכל מיני ברזים ביורוקרטיים ובכל מיני בעיות נוהליות.

ג'מאל זחאלקה: הייתה בעיה ברוב המועצות המקומיות ובעיריות, נמצאו פתרונות שבסופו של דבר קיבלו העובדים ברוב המועצות המקומיות וברוב העיריות – את משכורתן.

ג'מאל זחאלקה: נשארו מספר עיריות ומועצות מקומיות שלא נתנו את השכר, ומחובתנו להמשיך את המלאכה שהתחלנו בה כך שלא יהיו עובדים שלא יקבלו משכורות.

ג'מאל זחאלקה: לעובד לא אכפת מה מקור הבעיה – אם זה סכסוך בין משרד הפנים לבין העירייה או סכסוך בין משרד הפנים לבין משרד האוצר – בסופו של דבר הוא לא קיבל את המשכורת שלו.

ג'מאל זחאלקה: אני מקווה שנציגי משרד הפנים, נציגי האוצר ונציגי העיריות והשלטון המקומי ימצאו את הדרך לפתרון.

ג'מאל זחאלקה: בתור ועדה אנחנו נסייע במידת הצורך אם יש בעיות.

ג'מאל זחאלקה: תודה.

גאלב מג'אדלה: תודה לחבר הכנסת ג'מאל זחאלקה.

גאלב מג'אדלה: היה אמור להתקיים דיון בנושא עיריית רמלה.

גאלב מג'אדלה: היועצת המשפטית ומנהלת הוועדה בהתייעצות החליטו לדחות את הדיון לאחר שקיבלו מכתב מראש עיריית רמלה שהנושא עומד ותלוי בדיון משפטי, ולכן בשלב ראשון הסכמנו לקבל את הפנייה של עיריית רמלה ולדחות את הדיון.

גאלב מג'אדלה: אני מודיע לפרוטוקול ולאנשי משרד הפנים שלא אתחשב בשום דיון בשום מקום.

גאלב מג'אדלה: אנחנו נקיים דיון בעניין הזה, ואני לא אקבל שום נימוק של ראש העיר שימנע את הדיון הזה כאן בעוד שבועיים.

גאלב מג'אדלה: אולי הדיון כאן צריך להיות כדי להפעיל לחץ על מי שדן שם בעצלתיים או לא רוצה לדון.

גאלב מג'אדלה: אני נתתי לעניין הזה ארכה רק כדי לבוא אליכם בעניין הזה בידיים נקיות כי זה חשוב.

גאלב מג'אדלה: לא חובה, אבל זה חשוב.

גאלב מג'אדלה: דבר נוסף, אמור להתקיים כאן דיון שלא שייך לדיון הזה בעניין ועדת תכנון ובנייה – מעלה נפתלי.

גאלב מג'אדלה: הבוקר קיבלתי מכתב משלמה בוחבוט שאומר שלאחר התייעצות עם השר הוא החליט לא לבוא.

גאלב מג'אדלה: עם כל הכבוד להתייעצות שלו עם השר ועם כל הכבוד לשר ולהתייעצויות שלו עם כל מיני גורמים, אותי זה לא מעניין.

גאלב מג'אדלה: אם ראש עיר לא יופיע כאן בדיון, אני מודיע לכם, זה יעשה דבר שלא קרה לפני זה, ואני לא רוצה לומר עכשיו במה.

גאלב מג'אדלה: אני מבקש שתעדכנו היום את השר – פנינו אליו הבוקר – ולהגיד לנו מה קורה.

גאלב מג'אדלה: העיריות זקוקות לוועדת הפנים לא פחות משהן זקוקות למשרד הפנים.

גאלב מג'אדלה: בעניין רמלה נדון, וכדאי שתיידעו את ראש העיר רמלה שייערך לנושא.

גאלב מג'אדלה: איציק, ככה לא מעבירים נושא.

גאלב מג'אדלה: הוא יבוא לדיון כאן.

גאלב מג'אדלה: הנושא שם של פיטורי ועד עובדים – לא רק אי תשלום משכורות – חמור יותר.

גאלב מג'אדלה: אלה דברים שלא ייעשו בחברה דמוקרטית מתקדמת כמו אצלנו.

גאלב מג'אדלה: אני מבקש להמשיך את הדיון, סליחה על ההערה.

גאלב מג'אדלה: חבר הכנסת טלב אלסאנע, בבקשה.

טלב אלסאנע: הדיון בעניין של רמלה חשוב.

טלב אלסאנע: ברשותך, אני רוצה לציין שלאור עיקרון הפרדת הרשויות קיום הדיון בבית-משפט לא צריך לסכל את הדיונים של הכנסת ולעכב אותם, במיוחד שאין מטרה להשפיע על מה שמתנהל בבית-המשפט.

טלב אלסאנע: אני מסכים לדבריך ומחזק אותם.

גאלב מג'אדלה: - - -

טלב אלסאנע: אני רוצה רק לשאול האם נמצא נציג ממשרד האוצר בישיבה הזאת?

גאלב מג'אדלה: ודאי, נמצא.

טלב אלסאנע: בדיון על חלק מהרשויות בעניין של תשלומי שכר אני משתתף זו הפעם השלישית.

טלב אלסאנע: הסוגייה של תשלום שכר היא לא רק סוגייה אדמיניסטרטיבית ארגונית, אלא סוגייה של צדק.

טלב אלסאנע: כל אחד, גם נציגי הממשלה שנמצאים פה, אם לא היו משלמים להם את שכרם במשך 3-4 חודשים אני מאמין שהם לא היו מגיעים לדיון.

טלב אלסאנע: אסור לגלגל את הבעיות של שלטון מקומי או של שלטון מרכזי על העובדים.

טלב אלסאנע: שכר צריך לשלם, וזכותו של עובד לקבל את שכרו בסוף החודש.

טלב אלסאנע: הבעיות האלה קיימות בעיקר ברשויות המקומיות הערביות; יחסית למספר הרשויות הערביות מכלל הרשויות התופעה הזאת קיימת בצורה חמורה ברשויות הערביות, ולכן זה מעלה סימני שאלה – אולי יש מדיניות מסוימת שגורמת לתופעה המדאיגה הזאת.

טלב אלסאנע: אני רוצה לשמוע את הרשויות המקומיות שהגיעו לדיון, אבל אני מקווה שלא יהיה היום רק דיון למען דיון, אלא דיון למען תוצאה ופתרון שייתנו בשורה לאותם עובדים, שיקבלו את הזכויות שלהם.

טלב אלסאנע: זה על-פי חוק; יש חוק הגנת השכר, יש חוקים שמחייבים תשלומי שכר.

טלב אלסאנע: אי-תשלום זאת הפרה של חוק, הפרה של מערכת יחסים חוזית בין העובד לבין המעביד.

טלב אלסאנע: לכן כיבוד החוק הוא גם תשלום השכר.

טלב אלסאנע: תודה רבה.

ואסל טאהא: בוקר טוב לכולם.

ואסל טאהא: הבעיה חוזרת על עצמה.

ואסל טאהא: אמרו שפתרון התקציבים לשכר בשלטון המקומי כבר בדרך.

ואסל טאהא: הפתרון לא הגיע ולא יגיע, במיוחד משום שפג תוקפו של תיקון 31.

ואסל טאהא: הבעיה חזרה על עצמה וחוזרת על עצמה בצורה חריפה מאוד וכואבת.

ואסל טאהא: זה אומר שחקיקה אחרת להגנת השכר שאנחנו מנסים לחוקק כאן, או שריון תקציבי רווחה כדוגמת החינוך, תיתן תנופה גם בבית הזה.

ואסל טאהא: חברי הכנסת יציעו הצעות חוק – לי אישית יש כמה הצעות חוק בנושא שמשרד האוצר מתנגד להן ומנסה לדחות מדי שבוע עד שהבנקים יחתמו עם המועצות המקומיות על האשראי.

ואסל טאהא: בשבוע שעבר הגיע אליי מנכ"ל משרד האוצר וביקש ממני לדחות בעוד שבוע את הצעת החוק של הרשויות המקומיות שקשורה לתקציבי רווחה כדי לאפשר למועצות הערביות לחתום על אשראי עם הבנקים.

ואסל טאהא: אני נתתי לו שבועיים, ואנחנו רואים שהבעיה לא נפתרה ולא תיפתר.

ואסל טאהא: היא לא תיפתר לא בחתימה הזאת ולא בביצוע תוכנית הבראה כזאת או אחרת מפני שהמשבר הכספי שבו שרויות במיוחד המועצות הערביות והשלטון המקומי בכלל – ובמיוחד בסקטור הערבי – הוא משבר מאוד חריף, מאוד קשה, שמחייב את ועדת הפנים, את משרד הפנים, את הממשלה ואת הכנסת לדאוג לו ולנקוט צעדים דרסטיים כדי לפתור את הבעיות האלה.

ואסל טאהא: תיקון 31 עזר.

ואסל טאהא: אני עברתי את הסרט הזה בתפקידי כראש רשות, ואני יודע מה משמעות התיקון הזה.

ואסל טאהא: אנחנו ביקשנו מראש הממשלה ומשר הפנים שיהפכו את התיקון הזה לחוק.

ואסל טאהא: אבל הם דואגים לבנקים, לא דואגים לרשויות.

ואסל טאהא: אפילו שר הפנים והמנכ"ל ושר האוצר דואגים לבנקים, דואגים לביטחונות של הבנקים, לא דואגים לעובדים, לא לפקידים ולא למועצות.

גאלב מג'אדלה: אם אתה אומר שמשרד האוצר דואג לבנקים, אני יכול להצטרף לתחושה הזאת, אבל אם אתה אומר שמשרד הפנים דואג לבנקים – זאת האשמה חמורה.

ואסל טאהא: אני אגיד לך למה: שר הפנים פנה אליי ואמר לי שהוא מתנגד ההצעה שלי וביקש ממני לדחות אותה בעוד חודש-חודשיים כדי לאפשר לבנקים לחתום על חוזים.

גאלב מג'אדלה: יש הבדל עצום בין הבקשה שלו שתשהה את הצעת החוק לחודשיים כדי לאפשר הידברות ולמצוא פתרון לבין תמיכה - -

ואסל טאהא: אבל רק תמיכתו בהצעה הזאת תפתור חלק גדול מהתקציבים של הרשויות.

עבד-אלמאלכ דהאמשה: אולי במשפט אחד תסביר מה זה תיקון 31.

עבד-אלמאלכ דהאמשה: לא כולנו יודעים על מה הוויכוח.

ואסל טאהא: תיקון 31 נתן למועצות אפשרות לנהל חשבונות חסינים בפני עיקולים.

ואסל טאהא: בתקופה הזאת כל הכספים זרמו, ולא רק השכר שולם, אלא השירותים של המועצות השתפרו.

ואסל טאהא: הכול השתפר.

ואסל טאהא: הפרויקטים של המועצות, הכול – הלך טוב.

גאלב מג'אדלה: עקפו את הבנקים.

ואסל טאהא: נכון.

טלב אלסאנע: עקפו את הבנקים ואת הנושים האחרים.

ואסל טאהא: שילמו שכר, קידמו פרויקטים, השלימו בתי-ספר, השלימו רחובות, שיפרו את השירותים המוניציפליים בעיריות ובמועצות.

חליל חורי: ואסל, החשבונות האלה של הביטוח עדיין חסינים- -

ואסל טאהא: אני יודע, במיוחד כשזה עבר- -

חליל חורי: אבל הבעיה של המענקים של משרד הפנים שנכנסים לחשבון היא שהוא לא חסין.

ואסל טאהא: למה הבעיה היא עם משרד הפנים ולא עם משרד החינוך, למשל?

ואסל טאהא: במשרד החינוך הכול בסדר גמור: החשבון הועבר לחשבון מיוחד חסין מפני עיקולים, ויש שקט תעשייתי בחינוך.

ואסל טאהא: אמנם הרמה היא לא כל-כך גבוהה, אבל זה עניין אחר.

יחזקאל לביא: זה לא היה חלק מתיקון 31.

ואסל טאהא: נכון.

ואסל טאהא: לכן יש לי הצעת חוק גם בקשר לרווחה שלא - - - בתיקון 31; ואני מבקש שהתיקון הזה יהיה סופי וחד משמעי גם בחוק.

גאלב מג'אדלה: את מתכוון לתיקון קבוע.

ואסל טאהא: נכון.

ואסל טאהא: לתקן את החוק כדי להגן על השכר.

ואסל טאהא: זה שוויון בשכר, זה הגנה על השכר, על העובד ועל השלטון המקומי, שהוא זרוע ביצועית חשובה במדינה הזאת.

ואסל טאהא: בלי השלטון המקומי כל אזרח ייפגע וכולנו נפסיד בסופו של דבר.

גאלב מג'אדלה: תודה רבה.

גאלב מג'אדלה: אנחנו נעבור לנציגי העיריות וועדי העובדים.

גאלב מג'אדלה: אחמד כבהא, בבקשה.

אחמד כבהא: למועצה המקומית בסמה הצמידו חשב, והוא עשה קיצוצים של 10%-15% בשכר ובכל התנאים במועצה.

אחמד כבהא: הוא לא הופיע כל הזמן, ספקים ביקשו להיפגש אתו, ואי-אפשר היה לקבוע אתו פגישות.

אחמד כבהא: המצב הידרדר מאז שהוא נכנס, לא היו הכנסות למועצה, ובסוף באו מביטוח לאומי לעשות עיקולים.

אחמד כבהא: מערכת היחסים בין המועצה המקומית בסמה לבין החשב המלווה עלתה על שרטון, והעובדים שלא מקבלים את שכרם משלמים את המחיר.

אחמד כבהא: החליפו את החשב, ובמקומו יש חשב זמני.

עבד-אלמאלכ דהאמשה: הוא מטיל את כל האשמה על החשב.

עבד-אלמאלכ דהאמשה: השאלה מה אתם אומרים על זה.


יצחק בלק: אם מטילים את האשמה על החשב, כנראה, החשב לא עושה עבודתו נאמנה.

גאלב מג'אדלה: תודה רבה.

גאלב מג'אדלה: עיריית באקה, בבקשה.

יוסף קעדאן: אמנם הדיון הוא על משכורות, אבל בבאקה-ג'ת שהיא עיר השייכת לפרויקט האיחוד יש מצב מיוחד.

יוסף קעדאן: כידוע, אנחנו במצב של איחוד- -

ג'מאל זחאלקה: זה פרויקט שנמשך 50 שנה.

עסאם מח'ול: זה איחוד או ייחוד?

עסאם מח'ול: צריך למצוא שם אחר.

יוסף קעדאן: העובדים לא מקבלים משכורת במשך 3 חודשים, וזה לא חדש: אף משכורת לא מקבלים בזמן; חייבים לעבור 7 מדורי גיהנום עד שמקבלים משכורת.

יוסף קעדאן: אבל היות שאנחנו עיר שעברה בחוק האיחוד החדש, אנחנו סובלים מהרבה בעיות בנושאים האלה.

יוסף קעדאן: אני לא מבין למה הדחייה בפתרון בעיות האיחוד האלה.

יוסף קעדאן: העירייה כועסת.

יוסף קעדאן: בדרך לכאן מתקשר אליי גזבר העירייה ומבקש ממני להתחנן שהם ישלמו על המים, כי מחר מנתקים את המים, מפסיקים לאסוף אשפה.

יוסף קעדאן: אנחנו לא יכולים לשלם 800 שקל על אוכל למועדוניות.

יוסף קעדאן: אתם מדברים על משכורות; אנחנו מבקשים מהחשב לאשר אוכל בסך 800 שקל למועדוניות, והוא אומר שצריך לבדוק אם יש תקציב או אין תקציב.

יוסף קעדאן: אין לנו כסף.

יוסף קעדאן: אם הגענו למצב שאנחנו לא יכולים לשלם 800 שקל, איך אני אשלם משכורות?

יוסף קעדאן: איך אני אשלם מים?

יוסף קעדאן: בזמן האחרון אנחנו בדיונים עם משרד הפנים ועם כל מי שיכול לעזור בנושא.

יוסף קעדאן: אנחנו רק מקבלים הבטחות.

יוסף קעדאן: נקבו בסכומים, עשינו תוכנית הבראה, שדרגנו את תוכנית ההבראה.

יוסף קעדאן: השדרוג נבע מעיכובים בתשלומים כי אם המשכורות היו משולמות בזמן לא היינו משדרגים.

יוסף קעדאן: אני לא מדבר על הבטחות שהבטיח משרד הפנים לפני האיחוד- -

ג'מאל זחאלקה: זאת לא הייתה הבטחה של משרד הפנים.

ג'מאל זחאלקה: אני רוצה לתקן: זה היה חלק אינטגרלי מהאיחוד בהחלטת הוועדה של האיחוד.

ג'מאל זחאלקה: זה חלק מההסכם של האיחוד.

יוסף קעדאן: שהם יסגרו את החובות?

ג'מאל זחאלקה: ברור.

ג'מאל זחאלקה: 20 מיליון שקל זה זכויות של עובדים.

יוסף קעדאן: 20 מיליון שקל זכויות העובדים.

יוסף קעדאן: תושבי באקה מודעים לכך שאם נגבה את הכסף מבאקה זה יסגור חובות של ג'ת של אנשים שהם לא אשמים בחובות האלה.

יוסף קעדאן: אם רעיון האיחוד כל-כך חשוב בעיניכם, ואתם אומרים שהוא יצליח, בואו יחד ניתן לו להצליח.

יוסף קעדאן: בלי כסף זה לא יצליח.

יוסף קעדאן: אומרים לי לאחד את זה, והעמיסו עליי שני שקים של חובות.

יוסף קעדאן: מבקשים ממני לרוץ עם זה במקום לרוץ בלי שתי השקיות האלה.

יוסף קעדאן: העומס שאני סובל ממנו: לא משלם משכורות, לא משלם מים, לא משלם אשפה, סופג עיקולים מצד הקבלנים – בכל תיבה שתפתח יש הרבה מאוד בעיות.

יוסף קעדאן: אנחנו בדיונים ממושכים עם המשרד, ואני מודיע כאן בוועדת הפנים:

יוסף קעדאן: אם היום לא נקבל כסף בעיריית באקה – אנחנו בקריסה.

יוסף קעדאן: אנחנו עומדים לפתוח בשביתה פתוחה עד שנקבל כסף כי אנחנו לא באים לשבת כמו סמרטוטים על הכיסאות ולחכות שאלוהים יוריד כסף מהשמים.

יוסף קעדאן: זה לא יקרה.

יוסף קעדאן: אם לא נקבל, נתאחד ביחד ונתחיל לדאוג להזרים קצת כסף.

יוסף קעדאן: בלי זה אי-אפשר.

יוסף קעדאן: אני לא מדבר על כבישים, לא על ספורט ולא על התענוג הזה שפעם שמענו עליו.

יוסף קעדאן: היום אנחנו לא מדברים עליו.

יוסף קעדאן: יש עמותות שסוגרות בור בכביש.

יוסף קעדאן: אני חוזר שוב: אם אני לא אשמע היום שיש הזרמת כסף לעיריית באקה-אל-גרבייה, אנחנו נפתח בשביתה פתוחה עד לקבלת הכסף.

חליל חורי: אני ראש מועצה מקומית ראמה.

חליל חורי: זאת הפעם השלישית שאני יושב בוועדה הזאת בדיון על תשלום משכורות.

גאלב מג'אדלה: לא בימים שאני הייתי יושב ראש הוועדה.

חליל חורי: לא, זה היה לפני שנה כאשר הייתה בעיה כלל ארצית.

חליל חורי: בזמנו לא שילמו במשך 16 חודשים.

חליל חורי: קיבלנו מענק כדי לשלם את 16 המשכורות אף על פי שקיבלתי ירושה כל-כך רעה וכבדה.

חליל חורי: כאשר פג תוקפו של חוק תיקון 31 חזרנו לאותה בעיה- -

גאלב מג'אדלה: מתי פג תוקפו של התיקון?

חליל חורי: בסוף אפריל.

חליל חורי: חזרנו לאותה בעיה שכל המענקים של משרד הפנים נכנסים לחשבון הלא מוגן ונשארים שני חשבונות מוגנים – חשבון ההבראה וחשבון לביטוח.

חליל חורי: אנחנו לא שילמנו כבר חודשיים משכורת, ואנחנו מקבלים כבר 10 חודשים משכורות של שכר ממוצע במשק; אנחנו לא משלמים כבר כמה שנים תנאים סוציאליים; לפני יומיים ניתקו למשך כמה ימים וערמות אשפה מסתובבות בכבישים; אנחנו לא יכולים לשלם על הדברים היסודיים.

חליל חורי: לכן אנחנו בשביתה כבר כמעט 3 שבועות.

חליל חורי: משרד הפנים מעביר את המענקים לחשבון שמיועד לעיקול; בנק האוצר לא נותן הלוואות, ובלעדיהן אנחנו לא יכולים להתקיים ולשלם שום דבר.

חליל חורי: דיברתי עם מנכ"ל משרד הפנים שיש בעיה עם כמה רשויות חלשות, והבעיה נמצאת בין משרד האוצר לבין משרד הפנים.

חליל חורי: אנחנו חוזרים לבעיה שהייתה לפני שנה, שתוכנית ההבראה הייתה כמעט כמו כדורי אקמול למחלה קשה.

חליל חורי: התוקף של האקמול נגמר, ועכשיו חזרנו לאותה בעיה.

חליל חורי: אם תישאר הבעיה הזאת אז גם בעוד 10 חודשים לא נשלם משכורת.

חליל חורי: מכל המועצות ביקשו תוכנית הבראה.

חליל חורי: תוכנית הבראה נעשית בשלבים, לא בלחיצת כפתור.

חליל חורי: כמעט כל מה שביקשו עשינו: היה לנו קיצוץ בפעולות ובהוצאות, הגדלת ארנונה מכ- 12% עד 50% - אפילו יותר מהמשוער ברבעון הראשון של 2005.

חליל חורי: במשך שנה וחצי לא מיניתי אף עובד; הוצאנו כמעט 17 עובדים לפנסיה מוקדמת בהסכמה.

חליל חורי: פיטרנו 13 איש בהסכמה – כל אלה כמעט 30 אנשים.

חליל חורי: אני מעוניין להוציא יותר.

עבד-אלמאלכ דהאמשה: כמה עובדים יש בסך-הכול במועצה?

חליל חורי: 130 עובדים, בלי החינוך ובלי הפנסיונרים.

ואסל טאהא: כמה מהם שכירים?

חליל חורי: כמעט 68%.

חליל חורי: אני רוצה להוריד את זה ל- 42%, ואני מעוניין יותר, אפילו יותר ממה שקבעו לנו בתוכנית ההבראה.

חליל חורי: הם רוצים שתוכנית ההבראה תהיה בלחיצת כפתור – אם עשית את הכול תקבל את הכסף.

חליל חורי: בכפרים שהאבטלה גואה והמצב הכלכלי כל-כך קשה, לא משלמים ארנונה.

חליל חורי: עשיתי את כל המאמץ: יש לי חברת גבייה, ואני עצמי עברתי מבית לבית כדי לבקש מאנשים לשלם ארנונה, ועלינו מ- 12% ל- 50%.

גאלב מג'אדלה: 30 העובדים שיצאו לפנסיה מוקדמת ואלה שפוטרו, קיבלו את המגיע להם?

חליל חורי: לא.

חליל חורי: אנחנו שלחנו מכתבים.

עסאם מח'ול: זה אבסורד.

חליל חורי: את ההצעה של שמות האנשים שיוצאים לפנסיה אנחנו חייבים לשלוח למשרד הפנים.

חליל חורי: עד שמשרד הפנים יאשר וייתן המלצות כמה פנסיה ונקודות זיכוי וחודשי הסתגלות כל אחד מקבל.

חליל חורי: אני שלחתי את זה בפברואר וקיבלתי את זה לפני שבועיים.

חליל חורי: לפני שבועיים ישבנו אתם וסידרנו אותם.

גאלב מג'אדלה: מפברואר עד מאי הם עבדו על זה?

חליל חורי: כן.

חליל חורי: הטפסים היו במשרד הפנים, ואני ביקשתי את זה כמה פעמים עד שקיבלנו.

חליל חורי: אני הצעתי 22 וקיבלתי 17.

חליל חורי: אני רוצה שעוד 5 אנשים ייצאו לפנסיה בהסכמה.

חליל חורי: עד שקיבלנו את ההסכמה של משרד הפנים - -

גאלב מג'אדלה: מתי הפנסיונרים יוצאים?

חליל חורי: אנחנו מתחילים להוציא לפנסיה ב- 1 ביולי.

חליל חורי: קיבלנו את ההסכמה של משרד הפנים על האחוזים ועל הזכויות שלהם, והחלטנו על המועד הזה.

גאלב מג'אדלה: מ- 1 ביולי הם הופכים להיות פנסיונרים ומקבלים שכר שמאושר בידי משרד הפנים?

חליל חורי: כן.

חליל חורי: חלק גדול מתוכנית ההבראה כבר עשינו, אבל אין שחרור כספים.

חליל חורי: מילא שהמענק הורד כמעט ב- 50% בשנתיים האחרונות, והבעיה העיקרית היא הלוואות למועצות החלשות.

חליל חורי: בלי שחרור הכספים האלה, אפילו חלק בשיעור מסוים – כמו שכתבנו בתוכנית ההבראה שייתנו לנו חלק מהתקציב שאנחנו חייבים, ובמענקים ובהלוואות אנחנו יכולים להסתדר – אבל אם לא, אנחנו קורסים.

חליל חורי: אנחנו רוצים פתרון לבעיה הזאת.

חליל חורי: אנחנו נחזור שוב ושוב לכאן, וזה נשאר רק בגדר המלצות.

חליל חורי: פעמיים דיברתי עם שר הפנים, שלוש פעמים דיברתי עם מנכ"ל משרד הפנים, וכל הזמן אומרים לנו שבעיית ההלוואות זה עניין פנימי בין משרד הפנים לבין משרד האוצר, ועד היום לא קיבלתי תשובה – אני לא יודע למה.

חליל חורי: ביום רביעי שמעתי ששר האוצר נתן הוראה מסוימת שעדיין לא הבנתי כדי לפתור את בעייתן של 17 רשויות חלשות.

חליל חורי: עירבנו גם את השלטון המקומי – את עדי אלדר, ועדיין לא קיבלנו שום תשובה.

חליל חורי: אני לא יודע מה הפתרון ואיך נסתדר.

חליל חורי: אני בטוח שאנחנו נחזור לבעיה הכוללת שהייתה לפני שנה, ואנחנו מבקשים מאוד פתרון.

גאלב מג'אדלה: תודה רבה.

גאלב מג'אדלה: נעבור לוועדי העובדים.

גאלב מג'אדלה: יושבים כאן נציגי ועדי עובדים של בסמה.

גאלב מג'אדלה: ועד העובדים של ראמה הגיע?

גאלב מג'אדלה: חליל, אתה מייצג אותן?

חליל חורי: בכל הפגנות העובדים הייתי.

חליל חורי: כמוהם אני לא מקבל משכורת.

חליל חורי: אני לא לוקח את החלק שלי ומשאיר אותם.

חליל חורי: אפילו את התנאים הסוציאליים הנלווים שלי אני לא מקבל.

גאלב מג'אדלה: כמה זמן אתם לא מפרישים את התנאים?

חליל חורי: למעלה מ- 5 שנים, כבר מהקדנציה של קודמי.

גאלב מג'אדלה: 5 שנים לא היו הפרשות?

חליל חורי: כן.

חליל חורי: הגירעון היה יותר מ- 120% מהתקציב.

גאלב מג'אדלה: תודה.

גאלב מג'אדלה: ראש ועד העובדים של מועצת בסמה.

מחמיד גאזי: אני רציתי לציין כמה דברים שהזכיר אותם ראש המועצה.

מחמיד גאזי: את השביתה הזאת התחלנו בשבוע הרביעי – כמעט לפני חודש – ולא יכולים לתת את השירות המינימלי לתושבים, והעובדים לא מקבלים משכורות.

מחמיד גאזי: חוץ מהמשכורת האחרונה שקיבלנו לפני 4 חודשים, גם התנאים הסוציאליים שמפרישים מהמשכורות אנחנו לא יכולים לשחרר.

מחמיד גאזי: אף אחד לא נותן לנו את המינימום להתקדם בחיים שלנו.

מחמיד גאזי: קרסנו מכל הבחינות.

מחמיד גאזי: בלי משכורות אנחנו לא יודעים איך לתפקד, איך להמשיך את חיינו עם התושבים.

מחמיד גאזי: חוץ מזה גם הבנקים מסרבים לנו, ואנחנו לא יכולים לקבל גיבוי של הלוואות.

מחמיד גאזי: אתם יודעים שהיה חשבון מוגן עד פברואר.

מחמיד גאזי: מיום שזה נפסק התחילו הבעיות שהזכרנו, ואני לא יודע לאן נגיע.

מחמיד גאזי: בשבוע הבא יהיו בחירות – שלב ב' – וזה יהיה עוד יותר קשה.

מחמיד גאזי: אנחנו ישבנו עם עוזרי השר, עם מנהל המחוז, עם מנכ"ל משרד הפנים בהרבה ישיבות, ולא יצא כלום מכל הקשקושים והנושאים שדיברנו עליהם.

מחמיד גאזי: הכול אוויר, הבטחות ללא תועלת.

מחמיד גאזי: אני מבקש מכבוד יושב ראש הוועדה ומהחברים פה לדאוג לעניין הזה ולפתור את הבעיה לא לחודש או לחודשיים.

מחמיד גאזי: אם נפתח בשביתות ובעיצומים עכשיו תהיה לנו שביתה יותר חריפה כי הקבלנים מאיימים עלינו, ומי יודע איך נצא מזה.

מחמיד גאזי: לכן אני מבקש שוב לפני שיהיו לנו מהומות בוואדי ערה וסגירת כבישים.

מחמיד גאזי: השר רצה להגיע לכפר, ואישית התקשרו אליי ושלחו לי פקסים לא לקבל את השר אופיר פינס בהפגנה כזאת- -

ג'מאל זחאלקה: זאת טעות, הייתם צריכים להפגין.

מחמיד גאזי: יש לי אמונה בשר הזה, אבל לצערי הרב, הנושא שלנו לא זז בכלל, הוא נתקע במקומו.

גאלב מג'אדלה: תודה.

גאלב מג'אדלה: יושב ראש ועד העובדים של עיריית באקה, בבקשה.

אחמד גנאיים: אני רוצה להודות חברי הכנסת וליושב ראש הוועדה על היוזמה לדיון החשוב הזה.

אחמד גנאיים: שמעתי פעם שאחד השרים אמר שאין רעבים.

אחמד גנאיים: אני רוצה להגיד לכם שיש רעבים.

אחמד גנאיים: המדינה חוקקה חוק שכר מינימום לעובד – 3000 שקל – כדי שיתפרנס.

אחמד גנאיים: השכר בעיריות הוא לא מהגבוהים ביותר.

אחמד גנאיים: אני יודע ש- 80% מהעובדים מקבלים שכר מינימום – 3300 שקל, שמהם מורידים מסים וארנונה.

אחמד גנאיים: כל דבר מורידים מהשכר, גם נקודות זיכוי בחוק.

אחמד גנאיים: התבשרנו עכשיו שהעובדים משלמים עוד 1000 שקל נקודת זיכוי, רטרואקטיבית מחודש ינואר משום שהאישה לא עובדת.

אחמד גנאיים: קודם כל שנמצא עבודה לגברים אצלנו; אם הנשים שלנו בבאקה ייצאו למשרד העבודה וירשמו אבטלה, אחוז האבטלה בבאקה יעלה ל- 25%.

אחמד גנאיים: רוב הנשים בדרך-כלל לא עובדות.

אחמד גנאיים: רק ל- 10%-15% מהנשים יש הזדמנות לעבוד, והשאר לא עובדות, או שאני משלם על זה שאני מפרנס יחידי.

אחמד גנאיים: העובד לא מקבל את השכר.

אחמד גנאיים: מפרנס יחידי במקום שיוסיפו לו עוד 200-300 שקל מורידים לו 500-800 שקל מכיוון שהוא מקבל 5000 שקל, הוא צריך לשלם בחודש הזה עוד 1000 שקל למס הכנסה ועוד 200 שקל ועוד מים וארנונה.

אחמד גנאיים: לפעמים יש עובדים שמקבלים מינוס בשכר.

אחמד גנאיים: צריך לשלם.

אחמד גנאיים: חוקקו בכנסת את החוק הראשון בכנסת – הבעיה נפתרה.

אחמד גנאיים: בחודש ספטמבר אמרו שיש חוק חסין עיקולים, אז אמרנו שזה נגמר.

אחמד גנאיים: בבאקה-ג'ת יש למעלה מ- 3% שלא מקבלים אחרי 40 יום.

אחמד גנאיים: עברנו את שני החגים הראשונים בלי לקבל משכורת.

אחמד גנאיים: השכר הוא זכות יסוד, העובד צריך לקבל את השכר שלו, לא מעניין אותו.

אחמד גנאיים: יש כל מיני דברים בעיריות – כבישים – כל מיני עמותות מתקנות היום את הכבישים בבאקה- - - למעלה משנה וחצי בקושי מספקים שירותים, וגם אנחנו העובדים – היום אנחנו בשביתה.

אחמד גנאיים: חודש אנחנו בשביתה, ביום חמישי הייתה הפגנה.

אחמד גנאיים: בעיתונים, בטלוויזיה וברדיו זה היה, ואף אחד לא שאל אותנו עד עכשיו.

אחמד גנאיים: אנשים מתוסכלים ומיואשים.

אחמד גנאיים: אנחנו חשבנו שהאיחוד יעזור.

אחמד גנאיים: אמרו שיזרימו כספים וייתנו, ואנחנו חשבנו שהאיחוד יעשה טוב בבאקה, אבל הוא טרפד את כל העבודה בבאקה, והראשונים שנפגעו הם העובדים.

אחמד גנאיים: זה לא יכול להיות.

אחמד גנאיים: ש- 3 חודשים אין שכר ו- 3 שנים אין זכויות.

אחמד גנאיים: אנשים מוציאים קופות גמל כל 6-7 שנים, וזה החיסכון.

אחמד גנאיים: מה הוא יחסוך מ- 3300 שקל?

אחמד גנאיים: איך שלושה חודשים הוא לא מקבל גם 3300 שקל?

אחמד גנאיים: תארו לעצמכם מה מצבו של העובד הזה – מצב גרוע.

אחמד גנאיים: אנשים לא יכולים תרופות, לא יכולים לשלוח את הילדים שלהם לבית-הספר.

אחמד גנאיים: אני מכיר אנשים שהוציאו את הילדים שלהם מבית-הספר כדי שיוכלו לעזור להם.

אחמד גנאיים: גם הגנים לא עבדו.

אחמד גנאיים: אין גנים.

אחמד גנאיים: קריסה מוחלטת.

ואסל טאהא: תספר שלקחו מתקציב החינוך כדי לשפר עניינים אחרים.

ואסל טאהא: לכן בית-הספר שלכם שובת, והגנים לא עובדים.

ואסל טאהא: זה כשהתקציב חסין.

ואסל טאהא: אז לאן הולך התקציב?

ואסל טאהא: הממשלה ומשרד הפנים הפכו את ראשי העיריות לעבריינים.

מחמיד גאזי: צריך לכבד את השכר של העובד.

מחמיד גאזי: זה חוק.

מחמיד גאזי: משרד הפנים עובר על החוק, ואנחנו האזרחים לא עשינו שום דבר.

מחמיד גאזי: הפגנו במסגרת החוק, מה אתם רוצים שנעשה כדי שנשיג את השכר שלנו?

מחמיד גאזי: תגידו לי רק דרך אחת.

מחמיד גאזי: הפתרון הוא אחד ויחיד, כמו שעשו לחינוך לפני 4-5 שנים.

מחמיד גאזי: חוקקו חוק ומקבלים את השכר ב- 10 בחודש, ואם 60% מהעובדים לא מקבל – אין שום בעיה בעולם.

מחמיד גאזי: אנחנו מבקשים למצוא פתרון לבעיה הכואבת הזאת.

מחמיד גאזי: אני אראה לכם רשימה של השנה מתי קיבלו שכר: ב- 2003 קיבלו אותו ב- 5 בחודש; השלישי קיבלו בשישי.

מחמיד גאזי: מתעללים בנו כבר שנתיים.

מחמיד גאזי: זה לא יום, זה לא חודשיים – אלא שנתיים בדיוק.

מחמיד גאזי: אף אחד לא יכול להוציא 50 שקל מהבנק.

רן כהן: למה לא פונים לבג"ץ?

מחמיד ע'אזי: אנחנו חושבים על זה.

רן כהן: מי שעובר על החוק זה משרד הפנים.

רן כהן: למה אתם לא פונים לבג"ץ?

עסאם מח'ול: אני לא רוצה להוסיף על תיאור המצב הקשה.

עסאם מח'ול: נציגי העובדים ונציגי המועצות תיארו בצורה הברורה ביותר.

עסאם מח'ול: אני מסכים עם הדברים שיש בזה עבירה על החוק, יש כאן מעשה פשע פלילי.

עסאם מח'ול: מי שעומד מאחוריו הם נציגי הממשלה ונציגי המשרדים האמורים לאכוף את המדיניות שהם קובעים, אפילו.

עסאם מח'ול: יש כאן התעללות במספר ישובים קטנים או חלשים עד שיוכיחו שהם חזקים.

עסאם מח'ול: ההגדרה הזאת שהם חלשים היא הגדרה מאתגרת, ואני אומר את זה לטובתם של היישובים.

עסאם מח'ול: אל תסכימו שיתייחסו אליכם כאל יישובים חלשים כי יש לכם האמצעים להוכיח שאתם כן חזקים.

עסאם מח'ול: המצב הוא אבסורד ובלתי אפשרי.

עסאם מח'ול: לפני שנה הייתה בעיה כוללת ברשויות המקומיות.

עסאם מח'ול: המצב היה הרבה יותר טוב ממה שהוא עכשיו, אף על פי שכולם סבלו מזה.

עסאם מח'ול: אבל כולם היו כוח שהפחיד את משרד הפנים, ואילו עכשיו אתם מבודדים את היישובים הכי בעייתיים ומנסים להתעלל בהם.

עסאם מח'ול: מול זה צריך להתקומם גם בוועדה, לדחות את הגישה הזאת ולתבוע ממשרד הפנים לנהוג אחרת.

עסאם מח'ול: אין אופציה נוספת, ואם יש צורך ללכת לבג"ץ – אז ללכת לבג"ץ.

עסאם מח'ול: מה שמתואר כאן הוא דבר שאי-אפשר לסבול אותו.

עסאם מח'ול: יש מעגל קסמים: מצד אחד אתם אומרים שמכיוון שהם חלשים – לפי הגדרת

עסאם מח'ול: כם – הם לא מקבלים לא הזרמת כספים ולא הלוואות מהבנקים.

עסאם מח'ול: הבנקים לא מסתכלים ולא מצפצפים לכיוון שלהם; מצד שני הם לא יכולים להפסיק להיות חלשים כל עוד אתם מתנהגים ככה.

עסאם מח'ול: הדברים האלה לא נאמרים רק כדי להירשם בפרוטוקול, הם נאמרים כדי להפנות אצבע מאשימה כלפי משרד הפנים.

עסאם מח'ול: אני מסכים עם נציג העובדים בבסמה שאומר שלנו יש ציפיות ממשרד הפנים, מהשר.

עסאם מח'ול: מישהו מנסה לקלקל, מישהו מנסה לשים רגל.

עסאם מח'ול: זה מסוכן ביותר, וזה טמון בפקידות.

עסאם מח'ול: אם הדבר הזה לא יתוקן עכשיו ומיד, זה לא יהיה מאבקתם של היישובים בלבד.

עסאם מח'ול: ואני מציע שאף אחד לא יחייך על זה.

עסאם מח'ול: \

רן כהן: בחדר הזה ישבתי שנים על מאבקי עובדים שנאבקו על פרנסה אלמנטרית.

רן כהן: יש דבר אחד שמוזכר לגבי זכויות עובדים: שכר משלמים לעובד לאחר שהוא סיים את עבדתו.

רן כהן: זה כלל ברזל, זה לא קפיטליזם ולא סוציאליזם.

רן כהן: זה אלמנטרי לחברה אנושית.

טלב אלסאנע: לא בהכרח דמוקרטית, חברה אנושית.

רן כהן: זה כלל שבא מזכויות האדם ומזכויות העובדים.

רן כהן: בעניין הזה יש הכרח ללכת גם לזרוע המשפטית שתחייב את הרשויות ואת משרד הפנים לשלם קודם כל את השכר.

רן כהן: לאחר-מכן שיעשו את השאר, ואולי גם נגד משרד האוצר, כי הרי לכולנו ברור שמשרד הפנים תלוי במשרד האוצר.

רן כהן: לכן לעניות דעתי, זה הכלל הראשון.

רן כהן: צריך לעמוד על כך שיותר לא עוברים על החוק בנושא של שכר במדינת ישראל.

רן כהן: בשנים האחרונות בעידן נתניהו נוצרה מוסכמה שאפשר לא לשלם שכר, לא לעובדי הרשויות המקומיות, לעובדי המועצות הדתיות.

רן כהן: אנשים עבדו, נתנו את זיעתם את יומם את לילותיהם, וברשויות המקומיות – נאמר באופן הגלוי ביותר – למה לא היו עד עכשיו עתירות לבג"ץ?

רן כהן: מכיוון שהעובדים פחדו שהנקמה תהיה בפיטורי עובדים.

רן כהן: תופסים את העובדים בגרון, רוצים שהם יהיו תלויים בין שמים לארץ – בין לקבל את השכר שזאת זכות אלמנטרית לבין להמשיך לעבוד שזה רצונם הטבעי ביותר.

רן כהן: אין ברירה, אדוני היושב ראש, לזמן לכאן את השר עצמו ושייתנו תשובה לעניין הזה.

רן כהן: אם השר יידע שהוא בא התשובה תהיה יום קודם.

רן כהן: לכן אולי רצוי לעשות את זה הכי מהר והכי מוקדם שרק אפשר.

רן כהן: אני אומר לעובדים, תעשו את זה, אנחנו נצטרף אליכם לבג"ץ.

רן כהן: לדעתי, מאוד חשוב שהמהלך הזה יתבצע.

גאלב מג'אדלה: תודה רבה לחבר הכנסת רן כהן.

גאלב מג'אדלה: בבקשה, משרד האוצר.

ערן פולק: אין לי, כמובן, ההתייחסות הספציפית לכל רשות מקומית.

ערן פולק: המעקב הספציפי נעשה במשרד הפנים- -

טלב אלסאנע: מה יש לך?

ערן פולק: אנחנו נמצאים בתהליך של תוכניות ההבראה.

ערן פולק: הממשלה הקצתה להן 1.5 מיליארד שקל; הבנקים היו אמורים להעניק את היתרה לכיסוי גירעונות- -

עבד-אלמאלכ דהאמשה: אדוני, לא הזמנו אותך בשביל הדברים הכלליים האלה.

עבד-אלמאלכ דהאמשה: יש פה מועצות מסוימות, שיסביר מה קורה עם בסמה, מה קורה עם באקה אל-גרבייה ויתייחס לנושאים- -

טלב אלסאנע: תן לו.

עבד-אלמאלכ דהאמשה: - - הוא אומר שיש תוכניות הבראה, בסדר.

עבד-אלמאלכ דהאמשה: אז מה?

ערן פולק: נכון לעכשיו אין לי מידע ספציפי לגבי כל רשות מקומית, אנחנו לא מחזיקים מידע כזה.

טלב אלסאנע: למה אין?

ערן פולק: מי שמנהל את המעקב אחר הרשויות המקומיות זה משרד הפנים, ויש לו העדכונים הכי עדכניים שקיימים.

עבד-אלמאלכ דהאמשה: אדוני היושב ראש, עם כל הכבוד, אנחנו מנהלים דיון על בסמה ועל באקה אל-גרבייה, ואנחנו רוצים לשמוע על הנושאים האלה.

עבד-אלמאלכ דהאמשה: על זה דיברנו מהבוקר.

עבד-אלמאלכ דהאמשה: אם אין לך, שיבוא מי שיש לו.

עבד-אלמאלכ דהאמשה: אם למשרד הפנים יש, שישלח מי שיש בעניין הזה.

עבד-אלמאלכ דהאמשה: מה אתה מוסיף לנו עכשיו?

גאלב מג'אדלה: לא ניכנס ספציפית.

גאלב מג'אדלה: משרד האוצר מילא את חובתו באופן כללי בהתאם לסיכומים ולמה שנדרש ממנו?

ערן פולק: זה בדיוק מה שהתכוונתי להגיד.

ערן פולק: הממשלה הקצתה 1.5 מיליארד שקל לתוכניות ההבראה בהתאם לאבני הדרך של התוכניות.

ערן פולק: מלבד זאת היו סיכומים עם השלטון המקומי על התגבור של מענק האיזון בסדר גודל של כ- 20%, תגבור במענקי האיזון השוטפים – זה הועבר.

ערן פולק: הנושא היחיד שנשאר פתוח ולא הוסדר בסוף זה הנושא הידוע של האשראי הבנקאי.

ערן פולק: יש - - -די דחופים שמתקיימים כל הזמן לגבי איך לפנות ומה לעשות עם המערכת הבנקאית.

ערן פולק: היה פתרון חלקי לגבי 37 רשויות, ועובדים עכשיו על שאר הרשויות.

ערן פולק: בשבוע שעבר היו ישיבות אצל שר האוצר, ואמור לצאת קול קורא של פנייה חדשה לבנקים- -

גאלב מג'אדלה: ערן, תגיד לי במשפט אחד, האוצר מילא את חובתו כלפי כל הסיכומים שהוא הוביל?

ערן פולק: ההתחייבויות התקציביות קוימו.

ערן פולק: הנושא של הבנקים – שהוא לא מחויבות של האוצר, אבל זה נושא שהאוצר לקח על עצמו – נמצא בדיונים ובניסיונות כאלה ואחרים.

גאלב מג'אדלה: מתי מסתיימים הדיונים?

גאלב מג'אדלה: אם שר האוצר לא יקבל משכורת החודש הוא יכול להתקיים?

רן כהן: כן.

גאלב מג'אדלה: אני שואל אותך, הוא יכול להתקיים?

קריאות: הוא יכול.

גאלב מג'אדלה: הוא יכול, נכון?

גאלב מג'אדלה: יש אנשים שלא יכולים.

גאלב מג'אדלה: אם המנכ"ל לא יקבל הוא יוכל להתקיים?

גאלב מג'אדלה: הוא יוכל להתקיים.

גאלב מג'אדלה: אבל אם העובד הזוטר במשרד האוצר לא יקבל משכורת הוא יכול להתקיים?

גאלב מג'אדלה: אתם לא חושבים על המשפחות של העובדים ועל אחרים.

גאלב מג'אדלה: אני רוצה תשובה: מתי אתם תסדירו את העניין עם הבנקים?

גאלב מג'אדלה: אתה אומר שזאת חבילה אחת.

גאלב מג'אדלה: לא תרמו אף אחד כאן.

גאלב מג'אדלה: מתי תסדירו את העניין עם הבנקים?

גאלב מג'אדלה: מתי תגידו להם שיחתמו?

גאלב מג'אדלה: מתי תפעילו לחץ עליהם שיחתמו?

גאלב מג'אדלה: את זה אני רוצה לשמוע.

גאלב מג'אדלה: אתם כבר שלושה חודשים מתעתעים בכל המערכת.

רן כהן: החשב הכללי הוא זה שטרפד את כל העניין.

גאלב מג'אדלה: אתה רוצה שאני אגיש תלונות במשטרה נגד שר האוצר?

גאלב מג'אדלה: אתה רוצה שנגיש נגדו תביעות משפטיות על כך שאנשים רעבים?

גאלב מג'אדלה: אתה רוצה שנעשה לו פדיחות כמו שצריך?

גאלב מג'אדלה: מחר בבוקר נעשה את זה בכל הרמות, ויש לנו כל הכלים.

גאלב מג'אדלה: אנחנו רוצים תשובה השבוע מתי שר האוצר מתפנה במקום לעסוק בהתנתקות לעסוק באוצר.

גאלב מג'אדלה: זה מה שאני רוצה לשמוע היום.

גאלב מג'אדלה: הוא כל הזמן מתעסק בהתנתקות, בפוליטיקה, במלחמות עם שרון.

גאלב מג'אדלה: לא מתעסק עם האוצר.

גאלב מג'אדלה: אנשים לא קיבלו במשך 5 חודשים משכורת, אנשים רעבים.

גאלב מג'אדלה: אני יודע גם מה הם עושים.

גאלב מג'אדלה: ואני אומר לך באופן אישי שאני יודע מאין הם מקבלים כסף בשביל לקנות לחם לילדים שלהם.

גאלב מג'אדלה: אני יודע מאיפה.

גאלב מג'אדלה: עד מתי זה יימשך?

גאלב מג'אדלה: אחר-כך הם יחסמו את הכבישים, ואתם תגידו שהם נגד המדינה.

גאלב מג'אדלה: אני רוצה השבוע תשובה משר האוצר.

גאלב מג'אדלה: אם לא, אני אעשה לו במליאת הכנסת דבר שבחיים שלו הוא לא שמע אותו.

גאלב מג'אדלה: אני אעבור על כל הכללים של התקנון של הכנסת, ואני אעשה דבר שלא ייעשה.

גאלב מג'אדלה: תרשום לך את זה, ותודיע לו היום את זה.

גאלב מג'אדלה: יהיו במשך שבוע כותרות בכל העיתונים מה עשה יושב ראש ועדת הפנים לשר האוצר.

גאלב מג'אדלה: תזכור טוב מה שאני אמרתי לך.

גאלב מג'אדלה: עכשיו האחריות שלך היא להעביר לו את הדברים.

גאלב מג'אדלה: יצחק בלק, בבקשה.


יצחק בלק: לעומת דבריו של חבר הכנסת מח'ול משרד הפנים לא עיכב שום מענק לשום רשות מקומית, לא במענק האיזון ולא בתוכניות ההבראה.


יצחק בלק: דבר שני, הפקידות לא מכשילה שום צעד ושום מדיניות של השר.


יצחק בלק: לכן אני מבקש לא לתקוף את הפקידות, בעיקר כשאין שום הוכחה לכך.

טלב אלסאנע: הבעיה היא רק הוכחות.


יצחק בלק: הפקידות מבצעת את תפקידה על הצד הטוב ביותר.


יצחק בלק: בהתייחס לדבריו של חבר הכנסת טלב אלסאנע, משרד הפנים לא רק מחייב, אלא גם מחתים את ראשי הרשויות שכל סכום שמגיע, ישולם קודם-כל לשכר.


יצחק בלק: לצערי, לעיתים בגלל חוסר תזמון נכון הכסף מגיע לחשבונה של הרשות המקומית ונעקל לכיסוי חובות.


יצחק בלק: באותן רשויות שחלק מנציגיהן יושבים פה, כדי שהכסף יגיע לייעודו לעובדים חייבים לפנות את הדרך, כלומר להסיר את העיקולים.


יצחק בלק: זאת עבודה משותפת- -

עסאם מח'ול: מתקבל רושם מוטעה- -

גאלב מג'אדלה: תן לו לסיים את דבריו.

עסאם מח'ול: - - -

גאלב מג'אדלה: אם הוא הטעה אותנו ואמר דבר לא נכון, נגיד.

גאלב מג'אדלה: תן לו לסיים.


יצחק בלק: בתור משרד הפנים אני יכול להעביר את כל מה שמגיע לרשות המקומית בלי מאמץ מיוחד, והעובדים לא יראו מזה שקל אחד.


יצחק בלק: כיוון שעל חשבונה של הרשות המקומית יש שורה שלמה של עיקולים, כדי לאפשר לכסף להגיע לייעודם כפי שאנחנו רואים עדיפות ראשונה – ועל כך אין ויכוח שקודם כל העובדים צריכים לקבל את שכרם – חייבים להסיר את העיקולים בצורה זאת או אחרת:


יצחק בלק: או להגיע להסדרים עם מוסדות המדינה, החל ממס ההכנסה, ביטוח לאומי, חברת חשמל ומקורות ואחרים.


יצחק בלק: רק לאחר שאנחנו מפנים אנחנו יכולים לעזור לרשות המקומית.


יצחק בלק: הביאו בחשבון שאנחנו לא המעסיקים ולא המנהלים של הרשות המקומית.


יצחק בלק: יש הנהלה נבחרת, והעובדים נשכרו בידי הרשות המקומית.


יצחק בלק: אנחנו עוזרים במצב של מצוקה של תוכניות ההבראה ודואגים לכך שהכספים יגיעו לעובדים.


יצחק בלק: מצד שני קיים המחסור באשראי שהוזכר קודם.


יצחק בלק: האשראי מהווה בערך 1/3 מנפח תוכניות ההבראה, וכמובן שכאשר האשראי לא יהיה מתוזמן עם המענקים של המדינה הרי ש- -

טלב אלסאנע: מה הפתרון שאתה מציע?

טלב אלסאנע: כל הזמן שומעים הרצאות.

טלב אלסאנע: השתתפתי בעשרים דיונים, ואני שומע אותן ההרצאות.

טלב אלסאנע: תנו פתרונות.


יצחק בלק: צוין קודם שהתופעה הייתה, לצערי, הרבה יותר נרחבת.


יצחק בלק: היא הולכת ומצטמצמת.


יצחק בלק: בימים הקרובים נשב עם באקה-ג'ת.


יצחק בלק: היה דיון אצל המנכ"ל ביום חמישי- -

גאלב מג'אדלה: סליחה, לבאקה-ג'ת יש עיקולים, עזוב את זה כרגע, נחזור לזה.

גאלב מג'אדלה: לבסמה יש עיקולים?


יצחק בלק: לבסמה יש בעיה של אי שיתוף פעולה בין ההנהלה לבין החשב המלווה.


יצחק בלק: אנחנו שמנו עכשיו את החשב המלווה המחוזי, דן תנחומא.


יצחק בלק: זמן הלימוד שלו שואף לאפס כיוון שהוא ליווה את עבודתו של החשב המלווה הנוכחי.


יצחק בלק: אני מניח שתוך מספר ימים אפשר יהיה להסדיר- -

גאלב מג'אדלה: מכיוון שאין לו זמן לחתום אם לא מקבלים משכורות?


יצחק בלק: לא.


יצחק בלק: זה סיפור, אדוני.


יצחק בלק: זה לא עניין של זמן, זה עניין של חוסר שיתוף פעולה.

גאלב מג'אדלה: אי-שיתוף הפעולה בין החשב המלווה לבין המועצה תקע את השכר.

גאלב מג'אדלה: הבאתם במקומו אדם אחר, מה תוקע את העניין עכשיו?


יצחק בלק: תוך כמה ימים זה ייפתר.

גאלב מג'אדלה: אתה אומר שתוך כמה ימים נושא השכר בבסמה יוסדר?


יצחק בלק: כן.

גאלב מג'אדלה: לגבי באקה אני אענה לך, לא הם.

גאלב מג'אדלה: בשבוע שעבר הם נפגשו עם אוסקר.

גאלב מג'אדלה: הוא הבטיח שתוך יומיים תהיה החלטה, ועברו בינתיים 10 ימים.

גאלב מג'אדלה: דיברתי עם אוסקר ועם השר.

גאלב מג'אדלה: הבוקר דיברתי עם קובי שלום, ניסיתי להשיג אותך ולא הצלחתי.

גאלב מג'אדלה: אני אומר לך חד-משמעית כאן:

גאלב מג'אדלה: אם השר שלך והמנכ"ל שלך לא יסדירו את העניין היום ויזרימו כסף לבטל את העיקולים ולהתחיל לזרום כעיר מאוחדת, אנחנו נדאג לפרק את האיחוד הזה.

גאלב מג'אדלה: לפני 3.5 חודשים הייתם כאן, הבטחתם שהאיחוד הזה יצליח, ו"יצליח" משמעותו – להזרים כספים.

גאלב מג'אדלה: לא הזרמתם כספים.

גאלב מג'אדלה: אני מכיר את העניין, אני מכיר עוד 20 רשויות כאלה.

גאלב מג'אדלה: אני דיברתי אתך 5 פעמים, ואפילו מחלתי על כבודי כראש ועדה ודיברתי עם הפקידות שאני מאוד מעריך.

גאלב מג'אדלה: ביום חמישי דיברתי ב- 23:00 עם השר, ביום חמישי דיברתי ב- 19:00 עם המנכ"ל בשיחה אישית, לא בטלפון.

גאלב מג'אדלה: תרשום את זה.

גאלב מג'אדלה: בצוהריים דיברתי עם קובי שלום, לפני זה דיברתי אתך.

גאלב מג'אדלה: הם היו בפגישה לפני 10 ימים, והוא אמר שתוך יומיים תהיה תשובה, עברו בינתיים 8 ימים.

גאלב מג'אדלה: 8 ימים שהם לא קיבלו כסף ולא קרה שום דבר.

גאלב מג'אדלה: זה לא יכול להיות.

גאלב מג'אדלה: מדובר בבני-אדם.

גאלב מג'אדלה: יומיים זה יומיים, יום וחצי זה יום וחצי, זה לא עשרה ימים.

גאלב מג'אדלה: אני רוצה תשובות היום, כמה כסף מזרימים בהתייעצות עם החשב המלווה, עם ראש העיר ועם הגזבר.

גאלב מג'אדלה: כמה כסף מזרימים לבאקה כדי להסיר את העיקולים וכדי שהגלגל יתגלגל וקודם כל יקבלו שכר.

גאלב מג'אדלה: לא מחר בבוקר, היום.

גאלב מג'אדלה: אני מכיר את הבעיה בדיוק כמוכם, לא פחות מכם.

גאלב מג'אדלה: מה זה היומיים האלה שאוסקר הבטיח לפני 10 ימים?

גאלב מג'אדלה: עברו 9 ימים, זה היה ביום שני שעבר.

גאלב מג'אדלה: זה יומיים?

גאלב מג'אדלה: ביומיים האלה יכולנו לא להגיע לדיון הזה.

גאלב מג'אדלה: אם אחרי יומיים הוא היה מזרים כספים ומסדיר את העניין, לא היינו מגיעים לדיון הזה.

גאלב מג'אדלה: בשביל זה דחינו את הדיון בשבוע, כדי לשמור על הכבוד שלכם ועל כבודם של המנכ"ל והשר שלך.

גאלב מג'אדלה: אבל אם אתם לא רוצים לשמור על הכבוד שלכם אני לא אשמור עליו.

גאלב מג'אדלה: אני רוצה תשובה היום מתי זורם כסף לבאקה-ג'ת, כמה ומה אתם עושים עם החובות של ג'ת.

גאלב מג'אדלה: אני מצטער שאני צריך להגיד את זה לשר שלך ולמנכ"ל.

גאלב מג'אדלה: להם צריך להגיד את זה, לא לפקידות.

גאלב מג'אדלה: לא על הפקידות צריך להיות אבו-עלי, גיבורים.

גאלב מג'אדלה: מיום חמישי ב- 23:00 בלילה לא שמעתי ממנו כלום.

גאלב מג'אדלה: היום אני רוצה לשמוע ממנו.

גאלב מג'אדלה: אם לא, הוא בתור אחרי שר האוצר, אם לא לפניו.

רן כהן: למיטב ידיעתי, מ- 1.5 מיליארד שקל שהקצה משרד האוצר עד עכשיו השתמשו ב- 900 עד מיליארד.

רן כהן: זאת אומרת שיש סכום של 500-600 מיליון שקל, וכמדומני משרד האוצר העביר אותם למשרד הפנים.

רן כהן: זה מוקצה.

רן כהן: דבר שני, אני יודע שוועדת הכספים אישרה לשר הפנים מענק שר מוגדל במכוון כדי שיהיה לו חופש הפעולה לטפל בנושאים מן הסוג הזה.

רן כהן: אני שואל מדוע השר לא העביר מתוך מענק השר שהועמד לרשותו כספים לפתרון הבעיה.

גאלב מג'אדלה: משום שבמקרה של באקה השר חיכה לפגישה המפורסמת של המנכ"ל משבוע שעבר שבה היו צריכים ליפול דברים ולהתקדם, ולכן הדברים נתקעו.

גאלב מג'אדלה: אני אומר לך איציק, יהיו פה דברים חמורים בעניין באקה-ג'ת אם לא יזוזו דברים היום.

גאלב מג'אדלה: אני עונה לחבר הכנסת רן כהן במקומך- -

רן כהן: התוספת שלך רק מחזקת אותי.

גאלב מג'אדלה: נכון.

גאלב מג'אדלה: כי היה פה דבר ביורוקרטי שנתקע שהביא למצב הזה, ואפשר היה למנוע לפחות את הדיון היום.

גאלב מג'אדלה: למי שאין זמן לטפל בדברים שייקח את זמנו למישהו אחר.

עסאם מח'ול: אדוני היושב ראש, רק כדי שלא יתקבל הרושם שאתה עושה את זה רק לבאקה- -

גאלב מג'אדלה: סליחה, לא מתקבל שום רושם- -

טלב אלסאנע: זה אמור לגבי כולם.

גאלב מג'אדלה: - - אני מצטער שלא באו לכאן עוד 20 רשויות מקומיות שהן תקועות- -

ג'מאל זחאלקה: טייבה.

גאלב מג'אדלה: - - ואחרים.

טלב אלסאנע: לא שמענו מהי תשובת משרד הפנים לגבי ראמה.

עסאם מח'ול: ושלא יַתנו את מה שמגיע למועצות בסיום טוטלי של תוכנית ההבראה.

גאלב מג'אדלה: להפך, אנחנו הקלנו ולא דנו בזה לפני שבועיים.

גאלב מג'אדלה: רצינו לאפשר למשרד הפנים לעשות את מלאכתו נאמנה ורצינו לאפשר למשרד האוצר להגיע לסיכומים.

גאלב מג'אדלה: ביום חמישי שעבר בלילה ידעתי שיש דיון עם החשב הכללי של האוצר ודברים יכולים להסתדר.

גאלב מג'אדלה: אין לנו עניין לקיים כאן דיונים, אין לנו עניין לאווירה כזאת, להפך.

גאלב מג'אדלה: נתנו לזה שבועיים, לא שיתפתי אף אחד למה אני מושך את זה כי הייתה לי כל האינפורמציה מכל הכיוונים.

גאלב מג'אדלה: עכשיו אנחנו באים לעניין בידיים נקיות.

גאלב מג'אדלה: לכן זה אתה מרגיש את הקול שלי, שלא שמעת אותו אף פעם.